|  |  |
| --- | --- |
| Numri i lëndës: | 2018:018507 |
| Datë: | 01.06.2018 |
| Numri i dokumentit:  | 00051880 |

 **P.nr. 48/18**

**NË EMËR TË POPULLIT**

**GJYKATA THEMELORE NE PEJE-DEGA ISTOG – DEPARTAMENTI I PËRGJITHSHËM-Divizioni Penal,** sipas Gjyqtarit të vetëm gjykues Arben Mustafaj, me pjesëmarrjen e sekretares juridike Hale Ahmetaj, në lëndën penale kundër të pandehurit R I nga f.sh. SH K. Istog, i akuzuar për vepër penale “Vjedhje e pyllit” nga neni 358 par.1 të KPRK-së, duke vendosur sipas aktakuzës së Prokurorisë Themelore ne Pejë – Departamenti i Përgjithshëm, PP.II.nr.267/18 të dt. 15.02.2018, në seancën publike të shqyrtimit fillestar të mbajtur me dt.**30.05.2018,** në praninë e Prokurorit te Shtetit, Lumturije Hoxha, si dhe të pandehurit R I, Gjykata të njëjtën ditë publikisht mori dhe shpalli, ndërsa më dt.31.05.2018 e përpilojë këtë:

# A K T GJ Y K I M

I pandehuri, **R I,** i lindur me .., në f.sh. SH K. Istog, ku dhe banon, i biri i R dhe nënës H e gjinisë B, i martuar, baba i dy fëmijëve ka të kryer shkollën fillore , i pa punë, i gjendjes se dobët ekonomike, posedon letërnjoftimin me numër personal: .., Shqiptar, Shtetas i Republikës së Kosovës, i dënuar edhe më parë nga ana e kësaj Gjykate, gjendet në liri.

**ËSHTË FAJTOR**

**Për shkak se:**

Me dt.20.10.2017 rreth orës 08:00 në pyllin shoqëror, në vendin e quajtur “Jerebi” Rajoni Ekonomiko Pyjor “Radusha” i cili administrohet nga DPBH zyra në Istog, me qëllim të vjedhjes ka prerë 5 trungje të llojit të “Breut”, me diametër 40-50cm, lartësi 23m, e me vëllim të përgjithshëm 9.65m3, me ç’rast drejtoratit në fjalë i ka shkaktuar dëme materiale në vlerë prej 1476.00(njëmijë e katërqind e shtatëdhjetë e gjashtë)euro,

* me çka ka kryer vepër penale “Vjedhje e pylli” nga neni 358 par. 1 të KPRK-së.

Andaj, gjykata duke vepruar komfor nenit 7, 8 ,9, 10, 17, 21,41, 42 , 45, 50,51,58,73, 74, dhe 358 par. 1 te KPRK-së, dhe nenit 359, 360, 361, 365, 366, 450, 463 par. 1 dhe 2 dhe nenin te KPPRK-se, të pandehurin e:

**DËNIM ME KUSHT:**

**Me urdhër për mbikëqyrje nga Shërbimi Sprovës i Kosovës.**

**1**. Gjykata të pandehurit i përcakton dënimin me burgim në kohëzgjatje prej **3 (tre) muajsh**, i cili dënim nuk do të ekzekutohet nëse i pandehuri në afatin ligjor prej **l (një) viti,** pas plotfuqishmërisë se këtij aktgjykimi,nuk kryen ndonjë vepër të re penale.

**2.Urdhërohet i pandehuri R I** që në kohëzgjatje prej një **6 muajsh**, pas plotfuqishmërisë se aktgjykimit, të mbajë kontakte me Shërbimin Sprovues të Kosovës zyra në Pejë.

**3**.I pandehuri lirohet në tërësi nga shpenzimet e procedurës dhe paushallin gjyqësor, për faktin se është shfrytëzues i ndihmës sociale.

**4.**E dëmtuara Përfaqësuesi i autorizuar i DPBH-së, zyra në Istog, për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore ne Peje-Dega në Istog - Departamenti i përgjithshëm, pranë kësaj Gjykate ka ngritë aktakuzë PP.II.nr.267/18 të dt. 15.02.2018**,** ndaj te pandehurit R I nga fshati SH, K. Istog, duke e akuzuar për vepër penale “Vjedhje e pyllit” nga neni 358 par.1 te KPRK-së.

Gjykata ka mbajtur shqyrtimin fillestar, me dt.30.05.2018 në prani të Prokurorit te Shtetit, Lumturije Hoxha, të pandehurit R I, ndërsa duke vepruar në kuptim të nenit 245 të KPPRK-së, ne seancën fillestare nuk i ka ftuar palët tjera.

Gjate shqyrtimit fillestar, pas leximit te aktakuzës nga ana e prokurorit të shtetit, i pandehuri R I është deklaruar fajtor lidhur me veprën penale me te cilën është akuzuar sipas aktakuzës dhe shpreh keqardhje për rastin që ka ndodhur.

Pas deklarimit te të pandehurit Gjykata kërkojë mendimin e prokurorit të shtetit i cili deklaroj se pajtohet me pranimin e fajësisë nga ana e të pandehurit i cili pranim ka mbështetje në provat që gjenden në shkresat e lëndës, dhe është bërë komfor dispozitave ligjore, i propozojë gjykatës që me rastin e marrjes së vendimit mbi dënim, pranimin e fajësisë si dhe gjendjen e dobët ekonomike nga ana e të pandehurit të merr si rrethanë lehtësuese.

Pas deklarimit të të pandehurit dhe dëgjimin e mendimit te prokurorit, Gjykata konstatoj se i pandehuri pranon fajësinë ne mënyrë vullnetare dhe pa asnjë presion, i pandehuri është i vetëdijshëm për pasojat e pranimit te fajësisë, si dhe te gjitha kërkesat nga neni 248 par. 1 te KPRK-së janë përmbushur, andaj gjykata aprovon deklarimin për pranimin e fajësisë nga ana e te pandehurit.

Duke pas parasysh se gjykata, ka aprovuar pranimin e fajësisë nga ana e të pandehurit dhe ka vërtetuar se nuk ekziston asnjë rrethanë nga neni 253 par.1 pika 1.1,1.2,1.3 të KPPK-së, atëherë ne ketë çështje penale nuk është zbatuar procedura e provave, por në kuptim të nenit 248 par. 4 të KPRK-së gjykata ka vazhduar me shpalljen e aktgjykimit.

Me faktet e ofruara si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit të akuzës. Pa dyshim rrjedh se në veprimet e të pandehurit R I qëndroj të gjitha elementet e veprës penale të Vjedhje e pylli nga neni 358 par.1 te KPRK-së.

Sa i përket fajësisë gjykata ka gjetur se te i pandehuri ka ekzistuar dashja që veprën penale ta kryen në mënyrë të përshkruar si në dispozitiv të aktgjykimit, pasi që i pandehuri ka qenë i vetëdijshëm për veprën e kryer dhe e ka dëshiruar kryerjen e saj.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe renduese ne kuptim te nenit 73,74 te KPRK-se. Kështu gjykata vlerësoi si rrethane lehtësues se i pandehuri ka treguar sjellje korrekte gjatë shqyrtimit fillestar duke pranuar fajësinë ku ka shprehur edhe keqardhje për veprën që ka kryer ,i njëjti jeton në bashkësi familjare prej katër anëtarëve, dhe të ardhura sjell vetëm nga ndihma sociale në shumë prej 107 euro në muaj, të gjitha këto rrethana kjo gjykatë i ka pranuar si rrethana lehtësuese ne dobi te të pandehurit. Rrethanë rënduese Gjykata nuk gjeti.

Andaj, duke vlerësuar këto rrethana, Gjykata ne kuptim te nenit 73,74 te KPRK-se te pandehurin e gjykoi si ne dispozitiv te këtij aktgjykimit, me te cilin do te arrihet edhe qëllimi i dënimit.

Gjykata ka ardhur ne përfundim se dënimi i shqiptuar te pandehurit është ne përputhje me shkallen e përgjegjësisë penale te tij dhe me intensitetin e rrezikimit te vlerave te mbrojtura te shoqërisë. Gjykata gjithashtu është e bindur se vendimi mbi dënim do te shërbej për arritjen e qëllimit te dënimit ne pengimin e te pandehurit ne kryerjen e veprave penale ne te ardhmen, por ai do te ndikoj edhe si preventive e përgjithshme për personat tjerë qe te përmbahen nga kryerja e veprave penale ne përputhje me nenin 41 te KPRK-se.

Duke u bazuar në nenin 453 par.4 të KPRK-së, gjykata ka vendosur që të pandehurin ta liroj nga pagesa e shpenzimeve procedurale dhe paushalli gjyqësore, për faktin se i pandehuri i takon gjendjes së dobët ekonomike dhe i njëjti është shfrytëzues i ndihmës sociale për çka s dëshmi e ka sjellë edhe një kopje të kartonit të socialit. Andaj çdo ngarkesë materiale kundër tij do të ishte shumë e rëndë për të dhe familjen e tij. Rrjedhimisht gjykata e ka liruar nga shpenzimet procedurale.

Komfor nenit 463 par. 1 dhe 2 të KPPRK-së palën e dëmtuar për realizimin e kërkesës pasurore juridike gjykata e ka udhëzuar në kontest të rregullt juridiko-civil.

Nga arsyet e cekura më lartë dhe me zbatimin e nenit 370 të KPPK-së është vendosur si në dispozitiv të këtij aktgjykimi.

**GJYKATA THEMELORE NË PEJË-DEGA ISTOG**

 **DEPARTAMENTI I PERGJITHSHEM PENAL**

**P.nr.48/18 më datë 30.05.2018**

**Aktgjykimi u përpilua me dt.31.05.2018**

**Sekretarja Juridike Gjyqtari Gjykues**

**\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**

**Hale Ahmetaj Arben Mustafaj**

**KËSHILLA JURIDIKE:**

Kundër këtij aktgjykimi palët kanë te drejte te parashtrojnë

ankesë në afat prej 15 ditësh, nga dita e marrjes. Ankesa i dërgohet

Gjykatës se Apelit ne Prishtine përmes kësaj Gjykate